CELEX: 62017TN0706
Language: el
Date: 2017-10-11 00:00:00
Title: Υπόθεση T-706/17: Προσφυγή-αγωγή της 11ης Οκτωβρίου 2017 — UP κατά Επιτροπής

8.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 5/49
            
         Προσφυγή-αγωγή της 11ης Οκτωβρίου 2017 — UP κατά Επιτροπής
   (Υπόθεση T-706/17)
   (2018/C 005/67)
   Γλώσσα διαδικασίας: η γαλλική
   
      Διάδικοι
   
   
      Προσφεύγων-ενάγων: UP (εκπρόσωπος: M. Casado García-Hirschfeld, δικηγόρος)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Ο προσφεύγων-ενάγων ζητεί από το Γενικό Δικαστήριο:
   
               —
            
            
               να κρίνει την παρούσα προσφυγή-αγωγή παραδεκτή και βάσιμη·
            
         κατά συνέπεια:
   
               —
            
            
               να ακυρώσει την απόφαση της 26ης Απριλίου 2017, με την οποία η ΓΔ RH (Γενική Διεύθυνση Ανθρώπινων Πόρων) αντιτάχθηκε στο αίτημα του προσφεύγοντος-ενάγοντος για μερική απασχόληση για ιατρικούς λόγους·
            
         
               —
            
            
               να ακυρώσει, εφόσον κρίνεται αναγκαίο, την απόφαση της 12ης Ιουλίου 2017 περί απορρίψεως της διοικητικής ενστάσεως·
            
         
               —
            
            
               να διατάξει την αποκατάσταση της οικονομικής ζημίας και την ικανοποίηση της ηθικής βλάβης του προσφεύγοντος- ενάγοντος, που προκύπτουν από τις εν λόγω αποφάσεις, οι οποίες εκτιμώνται, υπό την επιφύλαξη της επανεκτιμήσεως, στο ποσό των 8 800 ευρώ·
            
         
               —
            
            
               να καταδικάσει την καθής-εναγομένη στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής του ο προσφεύγων-ενάγων επικαλείται έναν μόνον λόγο, ο οποίος υποδιαιρείται σε δύο σκέλη:
   Το πρώτο σκέλος αφορά παραβίαση της αρχής της ίσης μεταχείρισης και της απαγόρευσης των διακρίσεων και προσβολή του δικαιώματος ακρόασης, καθόσον η αρμόδια για τους διορισμούς αρχή (στο εξής: ΑΔΑ) στήριξε την απόφασή της σε ρύθμιση, η οποία αφορά διαφορετικές περιπτώσεις από αυτήν του προσφεύγοντος-ενάγοντος, χωρίς να ακούσει την άποψή του και να του δώσει τη δυνατότητα να υποβάλει παρατηρήσεις ώστε να επηρεάσει το περιεχόμενο της εκδοθησομένης αποφάσεως και, συνεπώς, παραβίασε τα δικαιώματα άμυνάς του.
   Το δεύτερο σκέλος αφορά παραβίαση της αρχής της χρηστής διοίκησης και του καθήκοντος επιμέλειας καθώς και πρόδηλο σφάλμα εκτιμήσεως των πραγματικών περιστατικών από την ΑΔΑ, καθόσον αυτή θα μπορούσε να λάβει υπόψη τα επιδόματα για ανικανότητα προς εργασία υπό το πρίσμα των γενικών κανόνων της κοινής ρυθμίσεως για την απόδοση δαπανών. Ο προσφεύγων-ενάγων εκτιμά ότι καμία διάταξη του Κανονισμού Υπηρεσιακής Κατάστασης των υπαλλήλων (ΚΥΚ) δεν εμποδίζει τη σώρευση των εν λόγω επιδομάτων με τα εισοδήματα από την επαγγελματική του δραστηριότητα, με την αιτιολογία ότι η κατάσταση της υγείας του και το ποσοστό αναπηρίας του δεν ανταποκρίνονται στα κριτήρια αναπηρίας που προβλέπονται στον ΚΥΚ.